Diari Oficial de la Generalitat Valenciana


Sumari del DOGV 6907, del 21-11-2012 (2012/10184)

RESOLUCIÓ de 30 d'octubre de 2012, de la consellera de Turisme, Cultura i Esport, per la qual es crea la Comissió de Valoració Documental per als municipis de la Comunitat Valenciana, dependent de la Junta Qualificadora de Documents Administratius, i se n'establix la composició.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6907

Data del DOGV
:   21-11-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/10905


Data del document
:   30-10-2012

Organisme emissor
:   Conselleria de Turisme, Cultura i Esport

Tipus de document
:   Resolució

Anàlisi jurídica

RESOLUCIÓ de 30 d'octubre de 2012, de la consellera de Turisme, Cultura i Esport, per la qual es crea la Comissió de Valoració Documental per als municipis de la Comunitat Valenciana, dependent de la Junta Qualificadora de Documents Administratius, i se n'establix la composició. [2012/10512]  
L'article 84 de la Llei 4/1998, d'11de juny, de la Generalitat Valenciana, de Patrimoni Cultural Valencià, preveu que, una vegada transcorregut el període de vigència administrativa, els organismes que han produït o rebut documentació puguen eliminar-la amb una valoració prèvia, a fi de conservar permanentment només aquells documents que tinguen interés per a la informació i la investigació.   
Esta mateixa llei, en l'article 85, crea la Junta Qualificadora de Documents Administratius, a la qual correspon l'estudi i el dictamen de les qüestions relatives a la qualificació, la utilització i la inutilitat administrativa dels documents i la seua integració o exclusió en els arxius.  
  
Posteriorment, l'article 11 de la Llei 3/2005, de 15 de juny, de la Generalitat, d'Arxius, establix la composició i les funcions principals de la Junta Qualificadora de Documents Administratius, que són, entre d'altres, l'estudi de les taules de valoració documental que es presenten per a emetre un dictamen preceptiu i vinculant en què es proposen la conservació permanent de la documentació i l'ingrés en els arxius històrics, o l'eliminació per la inutilitat administrativa i cultural. També es preveu que per a l'elaboració de les taules de valoració documental es podran crear les comissions de valoració documental que es consideren necessàries.  
Les previsions anteriors s'han desplegat per mitjà del Decret 189/2005, de 2 de desembre, del Consell de la Generalitat, que regula la Junta Qualificadora de Documents Administratius i el procediment de valoració, conservació i eliminació del patrimoni documental dels arxius públics, on, en l'article 13, es preveu que les comissions de les entitats de l'Administració local, les universitats públiques i altres entitats i institucions públiques de la Comunitat Valenciana s'encarregaran d'elaborar les propostes de les taules de valoració documental dels documents generats o reunits en l'exercici de les funcions públiques que tinguen encomanades.  
Este mateix article també determina que les comissions de valoració documental es crearan per mitjà d'una resolució del titular del departament corresponent i estaran formades per un màxim de cinc membres, un dels quals haurà de ser obligatòriament un arxiver. D'altra banda, l'article 36 de la Llei 3/2005, de 15 de juny, de la Generalitat, d'Arxius, establix que només les diputacions provincials i els ajuntaments de municipis amb més de 10.000 habitants estan obligats a tindre un servici d'arxiu propi i dotat de personal arxiver.  
  
Per tot això, finalitzat el termini màxim que la disposició addicional segona del Decret 189/2005 determina per a la constitució de les comissions de valoració documental per als municipis de la Comunitat Valenciana que no han creat les seues comissions de valoració documental, i amb la finalitat de no excloure-les del procés de valoració documental, es va dictar la Resolució de 12 de juny de 2008, de la consellera de Cultura i Esport, per la qual es crea la Comissió de Valoració Documental per als municipis de la Comunitat Valenciana, dependent de la Junta Qualificadora de Documents Administratius, i se'n nomenen els membres (DOCV núm. 5.812, de 23 de juliol de 2008).   
Vista l'experiència en el funcionament de la referida comissió i de la Junta Qualificadora de Documents Administratius, es considera necessari dictar esta nova resolució, que anul·la l'anterior, per a constituir una comissió de valoració documental per als municipis de la Comunitat Valenciana més coincident amb les actuals necessitats arxivístiques dels municipis de la Comunitat Valenciana.  
Per tot el que s'ha exposat, en virtut de les competències que m'atorga el Decret 100/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Turisme, Cultura i Esport, resolc:  
  
  
Primer  
Es crea la Comissió de Valoració Documental per als municipis de la Comunitat Valenciana, dependent de la Junta Qualificadora de Documents Administratius, com a òrgan col·legiat de caràcter tècnic, sense perjuí que els municipis de la Comunitat Valenciana a què fa referència l'article 13.4 creen en el futur les seues pròpies comissions de valoració documental. La Comissió de Valoració Documental per als municipis de la Comunitat Valenciana, com a òrgan col·legiat, s'ajustarà al que disposen l'article 22 i següents de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
  
Segon  
1. La funció d'esta comissió serà la de canalitzar a través seu la presentació a la Junta Qualificadora de Documents Administratius de taules de valoració de documentació municipal per part dels municipis de la Comunitat Valenciana que no disposen de comissió de valoració documental pròpia.  
2. La Comissió de Valoració Documental per als municipis de la Comunitat Valenciana podrà elaborar les propostes de valoració per iniciativa pròpia o a instància de les referides entitats locals responsables de les sèries documentals.  
  
Tercer  
La Comissió de Valoració Documental per als municipis de la Comunitat Valenciana estarà formada pel president, el secretari i tres vocals.  
a) El president serà el funcionari municipal de l'administració especial d'arxius membre de la Junta Qualificadora de Documents Administratius que haja sigut proposat per la Federació Valenciana de Municipis i Províncies.  
b) El secretari serà el funcionari del centre directiu competent en matèria d'arxius que exercisca les funcions de secretari de la Junta Qualificadora de Documents Administratius.  
c) Els vocals seran tres funcionaris municipals de l'administració especial d'arxius elegits pel titular del centre directiu competent en matèria d'arxius.  
La Comissió podrà convocar els assessors en qüestions jurídiques, administratives, tècniques i històriques que crega convenient, amb veu però sense vot, d'acord amb les sèries documentals que s'hagen de valorar, de conformitat amb el que disposa l'article 13.3 del Decret 189/2005, de 2 de desembre, del Consell.  
Almenys un dels funcionaris municipals de l'administració especial d'arxius integrants de la Comissió de Valoració Documental per als municipis de la Comunitat Valenciana, haurà d'exercir les seues funcions d'arxiver en una entitat local que tinga constituïda legalment una comissió de valoració documental.  
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els article 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà presentar potestativament un recurs de reposició, o plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera de Turisme, Cultura i Esport en el termini d'un mes a comptar de l'endemà de la publicació de l'acte.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació de l'acte.  
  
València, 30 d'octubre de 2012.- La consellera de Turisme, Cultura i Esport: Lola Johnson Sastre.